Spoločný návrh NARIADENIE RADY o reštriktívnych opatreniach vzhľadom na situáciu na Ukrajine /* JOIN/2014/010 final - 2014/0062 (NLE) */





DÔVODOVÁ SPRÁVA (1) Dňa 20. februára 2014 Rada čo najdôraznejšie odsúdila použitie akejkoľvek formy násilia na Ukrajine. Vyzvala na okamžité zastavenie násilia, rešpektovanie ľudských práv a základných slobôd. Zároveň vyzvala ukrajinskú vládu, aby postupovala s čo najväčšou umiernenosťou, a opozičných vodcov vyzvala, aby sa dištancovali od tých, ktorí sa uchyľujú k radikálnemu konaniu vrátane násilia. (2) Rada ... februára 2014 prijala rozhodnutie 2014/.../SZBP o reštriktívnych opatreniach vzhľadom na situáciu na Ukrajine. (3) Rozhodnutím 2014/.../SZBP sa stanovuje zmrazenie finančných prostriedkov a hospodárskych zdrojov určitých osôb, ktoré sú zodpovedné za porušovanie ľudských práv, násilie alebo použitie neprimeranej sily. Tieto fyzické alebo právnické osoby, subjekty a orgány sú uvedené v prílohe k tomuto rozhodnutiu. (4) Na vykonanie rozhodnutia 2014/.../SZBP je potrebná ďalšia činnosť Únie. (5) Vysoká predstaviteľka Únie pre zahraničné veci a bezpečnostnú politiku a Európska komisia by mali predložiť návrh nariadenia o reštriktívnych opatreniach vzhľadom na situáciu na Ukrajine. 2014/0062 (NLE) Spoločný návrh NARIADENIE RADY o reštriktívnych opatreniach vzhľadom na situáciu na Ukrajine RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215, so zreteľom na rozhodnutie Rady 2014/…/SZBP[1] z … o reštriktívnych opatreniach vzhľadom na situáciu na Ukrajine, so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Komisie, keďže: (1) Dňa 20. februára 2014 Rada čo najdôraznejšie odsúdila použitie akejkoľvek formy násilia na Ukrajine. Vyzvala na okamžité zastavenie násilia, rešpektovanie ľudských práv a základných slobôd na Ukrajine. Zároveň vyzvala ukrajinskú vládu, aby postupovala s čo najväčšou umiernenosťou, a opozičných vodcov vyzvala, aby sa dištancovali od tých, ktorí sa uchyľujú k radikálnemu konaniu vrátane násilia. (2) Rada ... februára 2014 prijala rozhodnutie 2014/.../SZBP o reštriktívnych opatreniach vzhľadom na situáciu na Ukrajine. (3) Rozhodnutím 2014/.../SZBP sa stanovuje zmrazenie finančných prostriedkov a hospodárskych zdrojov určitých osôb, ktoré sú zodpovedné za porušovanie ľudských práv, násilie alebo použitie neprimeranej sily. Tieto fyzické alebo právnické osoby, subjekty a orgány sú uvedené v prílohe k tomuto rozhodnutiu. (4) Tieto opatrenia patria do rozsahu pôsobnosti Zmluvy o fungovaní Európskej únie, a preto sú na ich vykonávanie potrebné právne predpisy na úrovni Únie, najmä v záujme zaručenia ich jednotného uplatňovania hospodárskymi subjektmi vo všetkých členských štátoch. (5) Toto nariadenie rešpektuje základné práva a dodržiava zásady uznané najmä v Charte základných práv Európskej únie, konkrétne právo na účinný prostriedok nápravy a spravodlivý proces, ako aj právo na ochranu osobných údajov. Toto nariadenie by sa malo uplatňovať v súlade s uvedenými právami. (6) S cieľom zabezpečiť jednotné podmienky vykonávania tohto nariadenia by sa mali na Komisiu preniesť vykonávacie právomoci. Tieto právomoci by sa mali vykonávať v súlade s nariadením (EÚ) č. 182/2011[2]. (7) Na účely vykonávania tohto nariadenia a v záujme zabezpečenia čo najvyššej právnej istoty v rámci Únie sa musia zverejniť mená a ďalšie relevantné údaje týkajúce sa fyzických a právnických osôb, subjektov a orgánov, ktorých finančné prostriedky a hospodárske zdroje musia byť zmrazené v súlade s týmto nariadením. Každé spracovanie osobných údajov by malo byť v súlade s nariadením (ES) č. 45/2001[3] a smernicou 95/46/ES[4]. (8) S cieľom zabezpečiť, aby boli opatrenia stanovené v tomto nariadení účinné, toto nariadenie by malo nadobudnúť účinnosť okamžite, PRIJALA TOTO NARIADENIE: Článok 1 Na účely tohto nariadenia sa uplatňuje toto vymedzenie pojmov: a) „nárok“ je každý nárok uplatnený v súdnom konaní alebo mimo neho, uskutočnený pred dátumom nadobudnutia účinnosti tohto nariadenia alebo po ňom, podľa zmluvy alebo transakcie, alebo súvisiaci s nimi, a zahŕňa najmä: i) nárok na splnenie akéhokoľvek záväzku vyplývajúceho zo zmluvy alebo transakcie, alebo súvisiaceho s nimi; ii) nárok na predĺženie platnosti alebo úhradu dlhopisu, finančnej záruky alebo zabezpečenia v akejkoľvek forme; iii) nárok na náhradu škody súvisiacej so zmluvou alebo transakciou; iv) protinárok; v) nárok na uznanie alebo výkon rozsudku, arbitrážneho rozhodnutia alebo rovnocenného rozhodnutia, vrátane doložky vykonateľnosti, nech boli vyhlásené alebo vydané kdekoľvek; b) „zmluva alebo transakcia“ je každá transakcia v akejkoľvek forme a podľa akéhokoľvek uplatniteľného práva bez ohľadu na to, či pozostáva z jednej zmluvy alebo viacerých, alebo z podobných záväzkov uzatvorených medzi rovnakými alebo rôznymi stranami; na tento účel pojem „zmluva“ zahŕňa dlhopis, záruku alebo zabezpečenie, najmä finančnej povahy, a úver, právne nezávislý alebo závislý, ako aj akékoľvek súvisiace ustanovenie vznikajúce na základe tejto transakcie alebo v súvislosti s ňou; c) „príslušné orgány“ sú príslušné orgány členských štátov, ako sa uvádzajú na webových stránkach uvedených v prílohe II; d) „hospodárske zdroje“ sú aktíva každého druhu, hmotné alebo nehmotné, hnuteľné alebo nehnuteľné, ktoré nie sú finančnými prostriedkami, ale možno ich použiť na získanie finančných prostriedkov, tovaru alebo služieb; e) „zmrazenie hospodárskych zdrojov“ je zabránenie využívaniu hospodárskych zdrojov na účely získania finančných prostriedkov, tovaru alebo služieb akýmkoľvek spôsobom vrátane, nie však výlučne, ich predaja, prenájmu alebo založenia; f) „zmrazenie finančných prostriedkov“ je zabránenie akémukoľvek pohybu, prevodu, úprave, použitiu finančných prostriedkov, prístupu k nim alebo manipulácii s nimi, ktoré by mali za následok akúkoľvek zmenu ich objemu, výšky, umiestnenia, vlastníctva, držby, charakteru, miesta určenia, alebo inú zmenu, ktorá by umožnila použitie finančných prostriedkov, vrátane spravovania portfólií; g) „finančné prostriedky“ sú finančné aktíva a výhody každého druhu, ktoré zahŕňajú, nie však výlučne: i) hotovosť, šeky, peňažné pohľadávky, zmenky, peňažné poukážky a iné platobné nástroje; ii) vklady vo finančných inštitúciách alebo iných subjektoch, zostatky na účtoch, pohľadávky a dlhopisy; iii) verejne alebo súkromne obchodovateľné cenné papiere a dlhové nástroje vrátane akcií a majetkových podielov, certifikátov zastupujúcich cenné papiere, dlhopisov, zmeniek, záruk, dlžobných úpisov a zmlúv o finančných derivátoch; iv) úroky, dividendy alebo iné príjmy z aktív alebo hodnoty akumulované alebo vytvárané aktívami; v) úvery, práva na započítanie pohľadávok, záruky, záruky na plnenie alebo iné finančné záväzky; vi) akreditívy, nákladné listy, kúpne zmluvy a vii) dokumenty preukazujúce podiel na finančných prostriedkoch alebo finančných zdrojoch; h) „územie Únie“ je územie členských štátov, na ktoré sa vzťahuje zmluva podľa podmienok v nej stanovených, vrátane ich vzdušného priestoru; i) „prevod finančných prostriedkov“ je: i) akákoľvek transakcia vykonaná elektronickými prostriedkami v mene platiteľa prostredníctvom poskytovateľa platobných služieb, ktorej cieľom je sprístupniť príjemcovi finančné prostriedky u poskytovateľa platobných služieb, bez ohľadu na to, či je platiteľ a príjemca tá istá osoba. Pojmy platiteľ, príjemca a poskytovateľ platobných služieb majú rovnaký význam ako v smernici 2007/64/ES[5]; ii) akákoľvek transakcia vykonaná inými ako elektronickými prostriedkami, akými sú napríklad hotovosť, šeky či zúčtovacie príkazy, ktorej cieľom je sprístupniť príjemcovi finančné prostriedky, bez ohľadu na to, či je platiteľ a príjemca tá istá osoba. Článok 2 1. Zmrazujú sa všetky finančné prostriedky a hospodárske zdroje, ktoré patria akejkoľvek fyzickej alebo právnickej osobe, subjektu alebo orgánom uvedeným v prílohe I, alebo ktoré tieto osoby, subjekty alebo orgány vlastnia, majú v držbe alebo kontrolujú. 2. Žiadne finančné prostriedky ani hospodárske zdroje sa priamo ani nepriamo nesprístupnia fyzickým alebo právnickým osobám, subjektom alebo orgánom uvedeným v prílohe I alebo v ich prospech. Článok 3 1. Príloha I zahŕňa zoznam fyzických alebo právnických osôb, subjektov a orgánov, ktoré Rada v súlade s článkom ... rozhodnutia Rady 2014/…/SZBP z ... označila ako zodpovedné za porušovanie ľudských práv, násilie alebo použitie neprimeranej sily na Ukrajine, a fyzických alebo právnických osôb, subjektov alebo orgánov, ktoré sú s nimi spojené. 2. Príloha I obsahuje iba nasledujúce informácie o fyzických alebo právnických osobách, subjektoch alebo orgánoch zaradených do zoznamu: a) na účely identifikácie: v prípade fyzických osôb priezvisko a meno (mená) vrátane prípadných prezývok a titulov; dátum a miesto narodenia; štátnu príslušnosť; číslo pasu a dokladu totožnosti; daňové identifikačné číslo a číslo sociálneho poistenia; pohlavie; adresu alebo iné informácie o mieste pobytu; funkciu alebo povolanie; v prípade právnických osôb, subjektov alebo orgánov názov, dátum a miesto zápisu do registra, registračné číslo a miesto podnikania; b) dátum zaradenia fyzickej alebo právnickej osoby, subjektu alebo orgánu do prílohy I; c) dôvody zaradenia do zoznamu. 3. Príloha I môže obsahovať aj informácie o rodinných príslušníkoch uvedených osôb v prípade, že zahrnutie týchto informácií sa v konkrétnom prípade považuje za nevyhnutné, a to výlučne na účely overenia totožnosti danej fyzickej osoby zaradenej do zoznamu. Článok 4 1. Odchylne od článku 2 môžu príslušné orgány členských štátov povoliť uvoľnenie určitých zmrazených finančných prostriedkov alebo hospodárskych zdrojov, alebo sprístupnenie určitých finančných prostriedkov alebo hospodárskych zdrojov za podmienok, ktoré považujú za vhodné potom, ako určia, že dané finančné prostriedky alebo hospodárske zdroje sú: a) nevyhnutné na uspokojenie základných potrieb fyzických alebo právnických osôb, subjektov alebo orgánov uvedených v prílohe I a nezaopatrených rodinných príslušníkov týchto fyzických osôb vrátane platieb za potraviny, nájom alebo hypotéku, lieky a lekárske ošetrenie, úhradu daní, poistného a poplatkov za verejnoprospešné služby; b) určené výlučne na zaplatenie primeraných poplatkov odborníkom alebo na úhradu výdavkov, ktoré vznikli v súvislosti s poskytnutím právnych služieb; c) určené výlučne na úhradu poplatkov alebo nákladov na služby za bežné vedenie alebo správu zmrazených finančných prostriedkov alebo hospodárskych zdrojov; d) potrebné na mimoriadne výdavky za podmienky, že príslušný orgán oznámil všetkým príslušným orgánom ostatných členských štátov a Komisii najmenej dva týždne pred udelením povolenia dôvody, na základe ktorých sa domnieva, že by sa osobitné povolenie malo udeliť; e) určené na platbu na účet alebo z účtu diplomatickej misie alebo konzulárneho úradu alebo medzinárodnej organizácie, ktoré v súlade s medzinárodným právom požívajú výsady, pokiaľ sú takéto platby určené na oficiálne účely diplomatickej misie alebo konzulárneho úradu alebo medzinárodnej organizácie; f) potrebné na zabezpečenie bezpečnosti ľudí alebo ochrany životného prostredia. 2. Dotknutý členský štát informuje ostatné členské štáty a Komisiu o každom povolení udelenom podľa odseku 1. Článok 5 1. Odchylne od článku 2 môžu príslušné orgány členských štátov povoliť uvoľnenie určitých zmrazených finančných prostriedkov alebo hospodárskych zdrojov, ak sú splnené tieto podmienky: a) na finančné prostriedky alebo hospodárske zdroje sa vzťahuje arbitrážne rozhodnutie vydané pred dátumom zaradenia fyzickej alebo právnickej osoby, subjektu alebo orgánu uvedených v článku 2 do zoznamu v prílohe I, alebo súdne či správne rozhodnutie vydané v EÚ, alebo súdne rozhodnutie vykonateľné v dotknutom členskom štáte pred uvedeným dátumom alebo po ňom; b) finančné prostriedky alebo hospodárske zdroje sa použijú výlučne na uspokojenie pohľadávok zabezpečených takýmto rozhodnutím alebo uznaných za platné v takomto rozhodnutí, a to v rámci obmedzení stanovených platnými zákonmi a právnymi predpismi, ktorými sa riadia práva osôb s takýmito pohľadávkami; c) rozhodnutie nie je v prospech fyzickej alebo právnickej osoby, subjektu alebo orgánu, ktoré sú uvedené v prílohe I a d) uznanie rozhodnutia nie je v rozpore s verejným poriadkom v dotknutom členskom štáte. 2. Dotknutý členský štát informuje ostatné členské štáty a Komisiu o každom povolení udelenom podľa odseku 1. Článok 6 1. Odchylne od článku 2 a za predpokladu, že platba, ktorú uskutočnila fyzická alebo právnická osoba, subjekt alebo orgán uvedené v prílohe I, je splatná na základe zmluvy alebo dohody, ktoré dotknutá fyzická alebo právnická osoba, subjekt alebo orgán uzavreli, alebo záväzku, ktorý dotknutým osobám, subjektom alebo orgánom vznikol pred dátumom, kedy tieto osoby, subjekty alebo orgány boli zaradené do zoznamu v prílohe I, môžu príslušné orgány členských štátov za podmienok, ktoré uznajú za vhodné, povoliť uvoľnenie určitých zmrazených finančných prostriedkov alebo hospodárskych zdrojov za predpokladu, že dotknutý príslušný orgán určil, že: a) finančné prostriedky alebo hospodárske zdroje sa použijú na platbu, ktorú uskutočnia fyzické alebo právnické osoby, subjekty alebo orgány uvedené v prílohe I; a b) platba nie je v rozpore s článkom 2 ods. 2. 2. Dotknutý členský štát informuje ostatné členské štáty a Komisiu o každom povolení udelenom podľa odseku 1. Článok 7 1. Článok 2 ods. 2 nebráni pripisovaniu platieb na zmrazené účty finančnými alebo úverovými inštitúciami, ktoré prijmú finančné prostriedky prevedené tretími stranami na účet fyzickej alebo právnickej osoby, subjektu alebo orgánu uvedených v prílohe I pod podmienkou, že každé takéto pripísanie na účet sa tiež zmrazí. Finančná alebo úverová inštitúcia o takýchto transakciách bezodkladne informuje príslušný orgán. 2. Článok 2 ods. 2 sa neuplatňuje, ak sa na zmrazené účty pripisujú: a) úroky alebo iné výnosy z týchto účtov; b) platby splatné na základe zmlúv, dohôd alebo záväzkov, ktoré sa uzavreli alebo ktoré vznikli pred dátumom, kedy fyzická alebo právnická osoba, subjekt alebo orgán uvedené v článku 2 boli zaradené do zoznamu v prílohe I, alebo c) platby splatné na základe súdnych, správnych alebo arbitrážnych rozhodnutí vydaných v členskom štáte EÚ alebo vykonateľných v dotknutom členskom štáte a ak sú všetky takéto úroky, iné výnosy a platby zmrazené v súlade s článkom 2 ods. 1. Článok 8 1. Bez toho, aby boli dotknuté platné predpisy o podávaní správ, dôvernosti údajov a služobnom tajomstve, fyzické a právnické osoby, subjekty a orgány: a) ihneď poskytnú príslušným orgánom členského štátu, v ktorom majú pobyt alebo sídlo, každú informáciu, ktorá by uľahčila plnenie tohto nariadenia, napríklad údaje o účtoch a sumách zmrazených podľa článku 2, a odovzdajú tieto informácie Komisii buď priamo, alebo prostredníctvom daného členského štátu a b) spolupracujú s príslušným orgánom pri overovaní týchto informácií. 2. Akékoľvek dodatočné informácie, ktoré získala Komisia priamo, sa sprístupnia členským štátom. 3. Akékoľvek informácie poskytnuté alebo prijaté v súlade s týmto článkom sa použijú výlučne na účely, na ktoré boli poskytnuté alebo prijaté. Článok 9 Zakazuje sa vedomá a úmyselná účasť na činnostiach, ktorých predmetom alebo dôsledkom je obchádzanie opatrení uvedených v článku 2. Článok 10 1. Zmrazením finančných prostriedkov alebo hospodárskych zdrojov alebo odmietnutím sprístupnenia finančných prostriedkov alebo hospodárskych zdrojov, ktoré sa uskutočnilo v dobrej viere, že takýto postup je v súlade s týmto nariadením, nevzniká pre fyzickú alebo právnickú osobu, subjekt alebo orgán, ktoré ho uskutočnia, ani pre ich vedúcich pracovníkov či zamestnancov žiadna zodpovednosť, pokiaľ sa nepreukáže, že finančné prostriedky alebo hospodárske zdroje boli zmrazené alebo zadržiavané v dôsledku nedbanlivosti. 2. Konaním fyzických alebo právnických osôb, subjektov alebo orgánov nevzniká zodpovednosť žiadneho druhu pre tieto fyzické alebo právnické osoby, subjekty alebo orgány, ak nevedeli a nemali primeraný dôvod na podozrenie, že ich konaním by mohlo dôjsť k porušeniu zákazov stanovených v tomto nariadení. Článok 11 1. Neuznajú sa žiadne nároky v súvislosti so žiadnou zmluvou alebo transakciou, ktorých plnenie bolo úplne alebo čiastočne, priamo alebo nepriamo dotknuté opatreniami uloženými podľa tohto nariadenia, vrátane nárokov na náhradu škody alebo akýchkoľvek iných nárokov tohto druhu, ako je napríklad nárok na kompenzáciu alebo pohľadávka so zárukou, predovšetkým nárok na predĺženie platnosti alebo vyplatenie dlhopisu, záruky alebo zabezpečenia, najmä finančnej záruky alebo finančného zabezpečenia v akejkoľvek forme, ak ich predložia: a) označené fyzické alebo právnické osoby, subjekty alebo orgány uvedené v prílohe I; b) akékoľvek fyzické alebo právnické osoby, subjekty alebo orgány konajúce prostredníctvom alebo v mene niektorej z osôb, subjektov alebo orgánov uvedených v písm. a). 2. V akomkoľvek konaní vedenom na účely vymáhania pohľadávky nesie dôkazné bremeno, že uspokojenie tejto pohľadávky nie je odsekom 1 zakázané, fyzická alebo právnická osoba, subjekt alebo orgán, ktorá(-ý) predmetnú pohľadávku vymáha. 3. Týmto článkom nie je dotknuté právo fyzických alebo právnických osôb, subjektov a orgánov uvedených v odseku 1 na súdne preskúmanie zákonnosti neplnenia zmluvných záväzkov v súlade s týmto nariadením. Článok 12 1. Komisia a členské štáty by sa mali v trojmesačných intervaloch vzájomne informovať o opatreniach prijatých podľa tohto nariadenia a zdieľať všetky ostatné relevantné údaje, ktoré majú k dispozícii v súvislosti s týmto nariadením. Ide najmä o informácie: a) súvisiace so zmrazenými finančnými prostriedkami podľa článku 2 a povoleniami udelenými podľa článkov 4, 5 a 6; b) súvisiace s problémami týkajúcimi sa porušovania tohto nariadenia, jeho presadzovania a rozhodnutí vnútroštátnych súdov. 2. Členské štáty sa bezodkladne navzájom informujú a informujú aj Komisiu o akýchkoľvek ďalších relevantných údajoch, ktoré majú k dispozícii a ktoré by mohli ovplyvniť účinné vykonávanie tohto nariadenia. Článok 13 1. Komisia je oprávnená: a) meniť prílohu I na základe rozhodnutí Rady prijatých v súvislosti s prílohou ... k rozhodnutiu Rady 2014/.../SBZP a b) meniť prílohu II na základe informácií poskytnutých členskými štátmi. 2. Komisia uvedie v prílohe I dôvody pre svoje rozhodnutie uskutočniť zápis do uvedenej prílohy a oznámi svoje rozhodnutie vrátane dôvodov zaradenia do zoznamu fyzickým alebo právnickým osobám, subjektom alebo orgánom uvedeným v zozname, ak je známa ich adresa, alebo ak táto adresa nie je známa, dá svoje rozhodnutia do pozornosti fyzických alebo právnických osôb, subjektov alebo orgánov uvedených v zozname prostredníctvom uverejnenia oznamu v Úradnom vestníku Európskej únie, čím poskytne takejto fyzickej alebo právnickej osobe, subjektu alebo orgánu možnosť predložiť pripomienky. 3. Ak boli zaslané pripomienky alebo predložené nové závažné dôkazy, Komisia preskúma svoje rozhodnutie na základe predložených pripomienok a ďalších príslušných informácií v súlade s postupom uvedeným v článku 14 ods. 2 a informuje dotknutú fyzickú alebo právnickú osobu, subjekt alebo orgán o výsledku preskúmania. Článok 14 1. Komisii pomáha výbor. Uvedený výbor je výborom v zmysle nariadenia (EÚ) č. 182/2011. 2. Ak sa odkazuje na tento odsek, uplatňuje sa článok 5 nariadenia (EÚ) č. 182/2011. Článok 15 1. Komisia na účely vykonávania svojich úloh podľa tohto nariadenia spracúva osobné údaje. Medzi tieto úlohy patria: a) príprava a vykonanie zmien prílohy I; b) zahrnutie obsahu prílohy I do elektronického, konsolidovaného zoznamu osôb, skupín a subjektov podliehajúcich finančným sankciám EÚ, dostupného na webovej stránke[6]; c) spracovanie informácií o dosahu opatrení stanovených v tomto nariadení, ako je napríklad hodnota zmrazených finančných prostriedkov a informácie o povoleniach udelených príslušnými orgánmi. 2. Komisia môže údaje o trestných činoch spáchaných fyzickými osobami zaradenými do zoznamu a údaje týkajúce sa odsúdení za trestné činy alebo bezpečnostných opatrení, ktoré sa týkajú takýchto osôb, spracovať iba v rozsahu nevyhnutnom na vypracovanie prílohy I k tomuto nariadeniu. Takéto údaje sa nezverejňujú ani nevymieňajú. 3. V zmysle článku 2 písm. d) nariadenia (ES) č. 45/2001 je na účely tohto nariadenia útvar Komisie uvedený v prílohe II určený ako „prevádzkovateľ“ na strane Komisie, aby sa zabezpečilo, že dotknuté fyzické osoby môžu vykonávať svoje práva podľa nariadenia (ES) č. 45/2001. Článok 16 1. Členské štáty stanovia pravidlá o ukladaní sankcií za porušovanie ustanovení tohto nariadenia a prijmú všetky potrebné opatrenia na ich vykonávanie. Stanovené sankcie musia byť účinné, primerané a odrádzajúce. 2. Členské štáty po nadobudnutí účinnosti tohto nariadenia bezodkladne informujú Komisiu o týchto pravidlách, ako aj o každej následnej zmene. Článok 17 1. Členské štáty určia príslušné orgány uvedené v tomto nariadení a uvedú ich na webových stránkach vymenovaných v prílohe II. Členské štáty oznámia Komisii všetky zmeny adries svojich webových stránok uvedených v prílohe II. 2. Členské štáty po nadobudnutí účinnosti tohto nariadenia bezodkladne oznámia Komisii svoje príslušné orgány vrátane ich kontaktných údajov, ako aj každú následnú zmenu. 3. Ak toto nariadenie stanovuje požiadavku informovať Komisiu, alebo s ňou inak komunikovať, na takúto komunikáciu sa použije adresa a ďalšie kontaktné údaje uvedené v prílohe II. Článok 18 Toto nariadenie sa uplatňuje: a) v rámci územia Únie vrátane jej vzdušného priestoru; b) na palube akéhokoľvek lietadla alebo akéhokoľvek plavidla, ktoré patria do jurisdikcie niektorého členského štátu; c) na každú osobu na území Únie alebo mimo neho, ktorá je štátnym príslušníkom niektorého členského štátu; d) na akúkoľvek právnickú osobu, subjekt alebo orgán, ktoré sa nachádzajú na území Únie alebo mimo neho a sú založené alebo zriadené podľa práva členského štátu; e) na akúkoľvek právnickú osobu, subjekt alebo orgán v súvislosti s akoukoľvek podnikateľskou činnosťou, ktorá sa úplne alebo čiastočne vykonáva v Únii. Článok 19 Toto nariadenie nadobúda účinnosť dňom jeho uverejnenia v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda […] [1] Ú.v. EÚ L [2] Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s.13). [3] Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi spoločenstva a o voľnom pohybe takýchto údajov (Ú. v. ES L 8, 12.1.2001, s.1). [4] Smernica Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (Ú. v. ES L 281, 23.11.1995, s. 31). [5] Smernica Európskeho parlamentu a Rady 2007/64/ES z 13. novembra 2007 o platobných službách na vnútornom trhu (Ú. v. EÚ L 319, 5.12.2007, s. 1). [6] http://eeas.europa.eu/cfsp/sanctions/consol-list_en.htm PRÍLOHY k spoločnému návrhu NARIADENIA RADY o reštriktívnych opatreniach vzhľadom na situáciu na Ukrajine „PRÍLOHA I Zoznam fyzických a právnických osôb, subjektov a orgánov podľa článku 2 A. Fyzické osoby B. Právnické osoby, subjekty a orgány PRÍLOHA II Webové stránky s informáciami o príslušných orgánoch a adresa na zasielanie oznámení Európskej komisii BELGICKO http://www.diplomatie.be/eusanctions BULHARSKO http://www.mfa.bg/en/pages/135/index.html ČESKÁ REPUBLIKA http://www.mfcr.cz/mezinarodnisankce DÁNSKO http://um.dk/da/politik-og-diplomati/retsorden/sanktioner/ NEMECKO http://www.bmwi.de/DE/Themen/Aussenwirtschaft/aussenwirtschaftsrecht,did=404888.html ESTÓNSKO http://www.vm.ee/est/kat_622/ ÍRSKO http://www.dfa.ie/home/index.aspx?id=28519 GRÉCKO http://www.mfa.gr/en/foreign-policy/global-issues/international-sanctions.html ŠPANIELSKO http://www.exteriores.gob.es/Portal/es/PoliticaExteriorCooperacion/GlobalizacionOportunidadesRiesgos/Documents/ORGANISMOS%20COMPETENTES%20SANCIONES%20INTERNACIONALES.pdf FRANCÚZSKO http://www.diplomatie.gouv.fr/autorites-sanctions/ CHORVÁTSKO http://www.mvep.hr/sankcije TALIANSKO http://www.esteri.it/MAE/IT/Politica_Europea/Deroghe.htm CYPRUS http://www.mfa.gov.cy/sanctions LOTYŠSKO http://www.mfa.gov.lv/en/security/4539 LITVA http://www.urm.lt/sanctions LUXEMBURSKO http://www.mae.lu/sanctions MAĎARSKO http://www.kulugyminiszterium.hu/kum/hu/bal/Kulpolitikank/nemzetkozi_szankciok/ MALTA http://www.doi.gov.mt/EN/bodies/boards/sanctions_monitoring.asp HOLANDSKO www.rijksoverheid.nl/onderwerpen/internationale-vrede-en-veiligheid/sancties RAKÚSKO http://www.bmeia.gv.at/view.php3?f_id=12750&LNG=en&version= POĽSKO http://www.msz.gov.pl PORTUGALSKO http://www.portugal.gov.pt/pt/os-ministerios/ministerio-dos-negocios-estrangeiros/quero-saber-mais/sobre-o-ministerio/medidas-restritivas/medidas-restritivas.aspx RUMUNSKO http://www.mae.ro/node/1548 SLOVINSKO http://www.mzz.gov.si/si/zunanja_politika_in_mednarodno_pravo/zunanja_politika/mednarodna_varnost/omejevalni_ukrepi/ SLOVENSKO http://www.mzv.sk/sk/europske_zalezitosti/europske_politiky-sankcie_eu FÍNSKO http://formin.finland.fi/kvyhteistyo/pakotteet ŠVÉDSKO http://www.ud.se/sanktioner SPOJENÉ KRÁĽOVSTVO https://www.gov.uk/sanctions-embargoes-and-restrictions Adresa na zasielanie oznámení Európskej komisii: European Commission Service for Foreign Policy Instruments (FPI) EEAS 02/309 B-1049 Brussels BELGICKO E-mail: relex-sanctions@ec.europa.eu“